Steen Gade (SF), 2007-05-03:
Det er jo altid muntert at komme efter hr. Dohrmann, som åbenbart mener, at vi har stemt om det.
Derfor bliver man jo helt forvirret.
Hvis der nu skulle være en enkelt, der hørte den her debat, ville vedkommende vel få indtryk af, at der har været en afstemning om det her, men det har der altså faktisk ikke, selv om hr. Dohrmann står og fortæller, hvad han har stemt for.
Han har i så fald siddet derhjemme og stemt.
Men forslaget her giver anledning til, synes jeg, en alvorlig drøftelse af at få en styrket indsats mod hormonforstyrrende stoffer.
Det støtter SF helhjertet, og det mener jeg vi skal have.
I det spørgsmål, jeg havde til miljøministeren, lagde jeg vægt på, at vi også får udarbejdet en plan for substitution, som vi kan føre ud i livet i Danmark, før der kan ske beslutninger i EU, og at vi laver en samlet plan for, hvordan vi kan bidrage til, at EU-processen også for alvor kan køre på skinner på det her punkt.
For det er rigtigt, som det fremgår af det her forslag, at de her problemer er så alvorlige, at kombinationseffekter og en lang række andre ting ikke kan vente på det, der er aftalt ifølge REACH.
Sådan tænker jeg det.
Det vil sige, at de steder, hvor der på dansk grund er nogle områder, hvor vi er kommet langt, er det vigtigt, at vi styrker mulighederne både for at substituere i Danmark og for at påvirke EU-processen.
Jeg håber, at vi kan behandle det her forslag i udvalget på den måde, at vi kan behandle det sammen med den redegørelse, som er lavet fra Miljøministeriets side, og at vi på den måde også kan få nogle markeringer i løbet af Folketingets behandling af det her forslag, sådan at der ligger en sådan plan. Så vil jeg med hensyn til sundhedsområdet sige: Jeg hørte Venstres ordfører næsten prale af, hvor langt man var kommet.
Nu er det noget, jeg har kæmpet for i nogle år, siden jeg kom ind i Folketinget, og jeg syntes, vi var sørgelig langt bagefter i Danmark.
Det er vi også, og jeg har også tidligere kritiseret Sundhedsministeriet fra den her talerstol for det her.
Nu er man så langt om længe efter enormt pres trods alt gået i gang med noget i Sundhedsministeriet, og nu handler det sådan set om at handle.
Sygehusene har kunnet – det vil jeg gerne sige til Venstres ordfører – lave deres indkøbspolitik tidligere, men Sundhedsministeriet har hele tiden sagt, at man skulle vente til den EU-rapport, som snart kommer.
Det er jo det, der desværre sådan set er sket: Man har bare ventet og ventet.
Vi mener ikke, at der var grund til det, men nu må vi jo så tage udgangspunkt i, så langt som vi er kommet.
Her har jeg også en ambition om, at vi kan benytte det her radikale forslag til at få skrevet en samlet ny satsning på det her område ind.
Så har jeg fokuseret lidt på afgifter.
Jeg synes, det interessante er, at afgifter har virket på det her område, og jeg synes altså, vi skal foretage en grundigere analyse af, hvordan vi kan bruge afgiftsinstrumentet.
Og selv om det er rigtigt nok, at det, man betaler for, når man køber kosmetik, mest er alle reklamerne i fjernsynet og al mulig anden markedsføring, er det jo alligevel sådan, at når virksomhederne producerer, så ser de også på, hvordan de kan minimere omkostningerne.
I den udstrækning vi kan lave et godt design af afgifter, som der er rimelig sikkerhed for at producenterne også vil tage med i deres betragtninger, mener jeg at vi virkelig skal gøre det.
Jeg synes så, det skal kombineres med – og det er en af mine kæpheste – en meget mere offensiv indsats over for forbrugerne, skiltning i butikker, informationsvirksomhed osv. og dermed også en alliance til nogle af dem, der sælger kosmetik.
Min afslutningsreplik skal være: Vi står efter min opfattelse faktisk på det her område med et af fire-fem af verdens største miljøproblemer, i hvert fald hvis vi lægger det sammen med kemikalier generelt, især hvad angår kombinationseffekter.
Derfor håber jeg, at det her forslag, som vi fuldt ud kan støtte, kan give anledning til, at vi også i udvalget f.eks. kan skrive en beretning, som sætter en dagsorden og nogle mål, som udbygger den aftale, vi har på kemikalieområdet.